Lone Dybkjær (RV), 2010-02-25:
Jeg vil da også godt på det officielle plan, om jeg så må sige, byde den nye minister velkommen.
Man kan jo ikke sige, at ministeren sådan direkte er ny, men i hvert fald ny på området.
Med hensyn til lovforslaget, som ministeren jo ikke har lod og del i, for så vidt som han ikke har været med i udarbejdelsen, må man sige, at man godt kan undre sig over, at regeringen, et år efter at den har indført en kontaktpersonordning, allerede nu mener, at der er for meget bureaukrati, og at det så må laves om.
Bedre sent end aldrig, kan man så sige, men jeg synes nu ikke, man nødvendigvis har fået det fuldstændige svar på, hvordan fremtiden skal være.
Det har jeg heldigvis hørt at andre ordførere heller ikke har fundet, så det er ikke bare mig, der ikke kan læse indenad, og det er jo sådan set betryggende.
Jeg tror, det er fantastisk vigtigt, at patienter har en eller anden form for person, der kan stå ved deres side og hjælpe dem.
Det er jo ikke raske mennesker, der kommer ind på sygehusene, og dermed kan der jo i højere grad end normalt være brug for, at der er nogle, der kan tænke i lidt andre baner, end man selv kan, når man er syg.
Så det er fantastisk vigtigt, og så må vi prøve i fællesskab i udvalgsarbejdet at finde den bedste ordning, så vi ikke skal lave den om umiddelbart.
Jeg synes også, at de høringssvar, der er kommet på det her område, giver stof til eftertanke.
Nu vil jeg slet ikke gå ind på økonomien, som jeg synes i meget høj grad kan diskuteres i den her sammenhæng, men man må i hvert fald være opmærksom på de svar, der er kommet fra Danske Regioner, Dansk Sygeplejeråd og sådan set også Forbrugerrådet, og som indeholder nogle betænkeligheder her og der.
Med hensyn til at få et medicinkort synes jeg, at det er en glimrende idé.
Der er selvfølgelig datamæssige ting, der kan tale for, at vi har to forskellige systemer.
Vi har jo ikke den store succes i den offentlige sektor med store it-systemer, som man prøver at køre sammen for at kunne løse alverdens opgaver.
Men lad os diskutere det under udvalgsarbejdet.
Så er der spørgsmålet om vaccinationsregisteret, som vi jo står bag.
Som den konservative ordfører sagde, er det en del af et samlet forlig, som Det Radikale Venstre er med i.
Der vil jeg gerne bede ministeren om at tage et forslag op, som vi har haft på et tidligere tidspunkt, nemlig at lægerne får indkaldt de familier, der ikke møder op til de nødvendige syv lægelige undersøgelser, som man skal til, indtil man bliver 6 eller 7 år.
Hvorfor blander jeg det sammen med det her vaccinationsregister?
Det gør jeg, fordi det gjorde den tidligere minister og sagde, at det måske var rimeligt, at vaccinationsregisteret skulle stå for det, men det mener jeg faktisk er helt ude i hegnet.
Dels er det datamæssigt besværligt, dels har de lægeundersøgelser jo ikke nødvendigvis direkte noget med en vaccination at gøre, der er jo også andre ting, der skal tages højde for.
I øvrigt er det er de samme læger, der skal indberette til det her vaccinationsregister.
Så jeg vil gerne i forbindelse med lovforslaget bede ministeren – den tidligere sundhedsminister var begyndt at blive lidt mere positiv over for forslaget – tage Det Radikale Venstres forslag B 51 op, men i den modererede form, som går ud på, at man får lavet et system, hvor lægerne får indkaldt de personer, som ikke møder op til de normerede undersøgelser, der er.
Man kan jo ikke kalde dem obligatoriske, og det er meget nemt som forælder at glemme den slags.
Jeg håber, at jeg har været der, men jeg er da ikke sikker, for det står jo ikke registreret noget sted, og dengang blev man i hvert fald ikke mindet om noget.
Så det ville jeg gerne have at man tog op, samtidig med at man alligevel skal indføre nogle rutiner for lægerne til at indberette vaccinationerne.
Så gør jeg det også, fordi det jo er svært at finde penge til forebyggelse i øjeblikket, og alt tyder på, at det her er et net lille forebyggelsesforslag, som jo ikke kan koste andet, end man havde forudset.
For det er noget, der allerede står der, altså at man har de der lægeundersøgelser, og det er faktisk sådan, at de 30 pct. eller mere, der ikke dukker op, også er dem, der står svagest i forbindelse med forebyggelse.